Madwar id-dinja kif ukoll f'Malta, dan l-aħħar ħadu spinta qawwija d-drones. Hawn min jużahom sabiex jittieħdu ritratti u filmati speċjali minn ċertu għoli, u hawn oħrajn li jsuquhom sabiex itellqu bihom. Interessajt ruħi f'dan is-suġġett, u fil-fatt sirt naf b'żagħżugħ li huwa pilota tad-drones. Qed nirreferi għal Sammy Ben Tamer. Sammy ilu dilettant tad-drones minn Settembru 2015. Id-drones huma meqjusa bħala fenomenu ġdid fit-teknoloġija diġitali. L-użu tagħhom qed isir popolari ħafna maż-żmien u qed jintużaw mhux biss għar-ritratti jew għall-filmati. Fil-fatt dawn qed jintużaw għat-tlielaq li qed jitqies bħala sport diġitali tas-seklu 21. Għandu 22 sena, minn dejjem kien joqgħod l-Imsida, jaħdem bħala Customer Care Representative u l-passatempi tiegħu huma li jtajjar. Jieħu ħafna interess u gost jaqra fuq affarijiet ġodda rigward teknoloġija u elettronika. Minn dejjem kien moħħu f'dawn l-affarijiet u l-iskola studja dwar software development. Dan qed iservih tajjeb biex isolvi ċerti problemi. Permezz tal-komunità li jinsab fiha, Sammy jaqsam ma' nies oħra l-esperjenzi ta' titijiriet permezz tal-videos li jirrekordja u jtella' fuq YouTube, u jgħin kemm jista' fejn ikun hemm bżonn għajnuna minn piloti oħra f'dan il-passatemp. Tipikament kulħadd jirreferi għal xulxin bħala piloti f'dan il-passatemp. Mhux biss bdot tad-drones, iżda jtellaq bihom Sabiex sar pilota tad-drones u eventwalment beda anke jtellaq bihom, kellu jagħmel sigħat twal ta' taħriġ. Ħallejt f'idejh sabiex jelabora aktar. "Tieħu ħafna ħin u ħeġġa biex titjieb. Jien kont bdejt lejn l-aħħar ta' Settembru 2015, kont nara videos fuq YouTube ta' piloti famużi u kont nispira ruħi, kif ukoll naħdem f'moħħi l-mod ta' kif ikunu qed jikkontrollaw eżatt id-drone biex nasal sa dak il-livell," beda jgħidli Sammy. Mistoqsi kemm-il drone għandu b'kollox, Sammy ikkonferma miegħi li bħalissa għandu tliet drones. Wieħed għal Long Range u portable, wieħed għal freestyle, u wieħed żgħir għat-tellieqa li wisq probabbli daqt jarma ieħor bħala backup għall-avveniment li ġej. "Bħala prezz kull wieħed mid-drones jiswa bejn €500 u €650. Bħala komponenti li nuża fuq id-drones huma daqsxejn għoljin bħala prezz, iżda huma ta' ditti popolari fil-pa ssatemp u kumpaniji serji. Dan għaliex meta kont nuża affarjiet ta' produzzjoni minn kumpaniji Ċiniżi, il-kwalità mhux dejjem kienet tkun tajba għal-livell ta' użu tiegħi," sostna miegħi. Ta' min jgħid li Sammy huwa meqjus bħala wieħed mill-aqwa bdoti tad-drones f'Malta. Għan-nom tal-qarrejja tlabtu jispjega kif jaħdem u fiex jikkonsisti eżatt dan l-isport. Spjegali li waqt li jkun qed jikkontrolla jew anke jara min-nuċċali, dak li jkun qed jara d-drone, iħossu liberu. "Id-drones li nużaw f'dan l-isport għandhom il-kapaċità li ma tkunx qed ittajjar b'mod li d-drone jistabbilizza ruħu waħdu, b'hekk ikollok kontroll totali tal-orjentazzjoni tad-drone. B'dan il-mod inkunu nistgħu nangulaw id-drone b'liema mod nixtiequ waqt it-titjir, pereżempju tista' tintefa' fil-għoli u taqilbu rasu 'l isfel, tbaxxi l-muturi għall-aktar punt baxx u tinżel bil-mod lura lejn l-art". Dalwaqt il-Malta Drone Nationals Għall-ewwel darba f'Malta ser isiru l-Malta Drone Nationals bejn l-24 u l-25 ta' Marzu f'Ta Qali. Din ser tkun l-ewwel minn sensiela ta' tlielaq madwar l-Ewropa għall-kwalifikazzjoni tal-fażi finali tal-European Drone Racing Championship 2017 f'Ibiza. Sammy ser ikun qed jipparteċipa fi tnejn mill-avvenimenti tal-Malta Drone Nationals – fit-tellieqa prinċipali u f'dik tal-freestyle. "Madwar 50 pilota oħra abbinaw biex jiġu għal dan l-avveniment fejn kulħadd ser ikollu ċans jikkwalifika u jirbaħ post għall-avveniment prinċipali tal-European Rotorsports Association, li jaf jerġa' jsir f'Ibiza aktar tard din is sena. Premjijiet oħra ser ikunu provduti minn MaltaRotors," żvela miegħi Sammy. Sabiex wieħed jipparteċipa f'din il-kompetizzjoni, il-biljetti għandhom ikunu ta' madwar €50 għal kull pilota. Iżda għal spettaturi li jixtiequ jmorru jaraw l-avveniment live, kif ukoll jattendu l-Malta Robotics Olympiad, ma hemmx ħlas. Aktar informazzjoni tista tinkiseb minn fuq https://mromalta.com Ta' min jgħid li Sammy kien akkanit tal-gaming, u aktar tard interessa ruħu fid-drones. Fil-fatt b'dan il-passatemp spiċċa għaqqad ħafna affarijiet li jogħġbuh f'daqqa. B'hekk spiċċa jqatta' l-maġġoranza tal-ħin tiegħu jaħseb bħal x'ħareġ ġdid illum, fejn ser imorru id-darba li jmiss, x'hemm interessanti li jixtieq jitgħallem, fejn għandu bżonn jitjieb naqra oħra, u ħafna aktar. Xtaqt inkun naf aktar dwar it-tip ta' drones li juża. Fil-fatt id-drones li juża Sammy jitfa' fuqhom żewġ cameras, waħda hija security camera żgħira u ħafifa biex jara min-nuċċali live dak li qed jara id-drone, filwaqt li t-tieni camera tkun GoPro biex tirrekordja l-esperjenza bi kwalità superjuri. Iżda drones ta' dan it-tip mhux ser ikunu tajbin għall-fotografija u vidjografija daqs drone li jkollu GPS u jistabbilizza ruħu awtomatikament. Permezz tad-drones, tgħallem ħafna dwar it-teknoloġija Grazzi għal dan il-passatemp, Sammy tgħallem ħafna affarijiet dwar teknoloġija bħal fuq l-electronics, l-inġinerija, is-software u r-radju. Mhux hekk biss talli jsostni li jħoss l-adrenalina u libertà assoluta. "Bil-kliem mhux dejjem faċli tispjega, għalhekk meta mmur intajjar dejjem inġorr nuċċali jew monitor biex min ikollu interess dwar x'qed nagħmlu, inkunu nistgħu nuruh eżatt x'inhu jiġri. Fuq YouTube għandi ħafna videos fejn jagħtu eżempju tal-adrenalina u libertà li tinħass waqt li tkun qed ittajjar." Ġejt infurmata wkoll, li dan l-isport jipprattikah preferibbilment, 'il-bogħod minn fejn jista' jdejjaq nies oħra u għall-kwiet biex ma jinqalgħux problem. Peress li liġijiet speċifiċi għadhom ma ħarġux eżatt u li hemm huma regoli biss, mhux kulħadd qiegħed fuq l-istess paġna. "Avolja kull meta ninzertaw in-nies f'xi post fejn inkunu qed nipprattikaw, il-maġġoranza jieħdu gost u jinteressaw ruħhom f'din it-teknoloġija," tbissem jgħidli Sammy. Għal min jixtieq jibda dan il-passatemp, dejjem hemm spiża għar-raġuni li hemm ħafna affarijiet li wieħed irid jixtri. Importanti dejjem li tixtri l-aħjar li tista' biex iservi kemm jista' jkun u tkun qed tuża xi ħaġa ta' kwalità. "Għall-bidu għandek dejjem investiment ta' bejn €1,000 u €1,300. Minn dak l-ammont għandek €400 nuċċali li jintuża biex tara u €230 ir-radju li jikkontrolla d-drone. Iżda dawn huma affarijiet li tixtri darba u tibqa' tuża ma' kull drone li tarma. Bħala manutenzjoni għall-bidu dejjem se tkun qed tkisser skrejjen sakemm taqbad irkaptu tal-mod kif itir id-drone. Iżda biż-żmien, tibda tonfoq aktar fuq affarijiet ġodda li joħorġu biex tipprova aktar milli biex iżżomm manutenzjoni," spjegali. Finalment, Sammy xtaq li min qed jaqra din l-intervista u jinteressa ruħu f'dan il-passatemp dejjem jieħu ħinu u jagħmel kemm jista' riċerka dwar kollox u fejn ikollu bżonn għajnuna jistaqsi, għax il-komunità ta' dan il-passatemp hija waħda mill-isbaħ li qatt kien fosthom. "Huwa vera importanti li meta tkun għadek qed tibda fil-passatemp tkun sikur int u żżomm sikuri lil ta' madwarek," temm jgħid Sammy.